8. ΒΑΣΙΛΙΚΟΝ ΔΙΑΤΑΓΜΑ της 23 Δεκ. 1953/8 Ιαν. 1954 Περί ασκήσεως ανωτάτης εποπτείας επί της Δημοσίας Επιχειρήσεως Ηλεκτρισμού. Εν όψει του άρθρ. 1 παρ. 2 του άρθρ. 7 παρ. 3 του Νόμ. 1468/1950 «περί ιδρύσεως δημοσίας επιχειρήσεως ηλεκτρισμού» και του άρθρ. 4 του Α.Ν. 1672/1951 «περί τροποποιήσεως και συμπληρώσεως του ως άνω Νόμ. 1468» κυρωθέντος δια του Νόμ. 2113/1952. Άρθρ.1.-Δια την υπό του Υπουργού της Βιομηχανίας άσκησιν της κατά τας κειμένας διατάξεις προβλεπομένης ανωτάτης εποπτείας, (παρακολουθήσεως, διατυπώσεως απόψεων, υποδείξεων και τα τοιαύτα), η Δ.Ε.Η. χορηγεί αμελλητί πάσαν παρ’ αυτού αιτουμένην πληροφορίαν ως και στοιχεία όσον αφορά την εκτέλεσιν και εκμετάλλευσιν του ενεργειακού προγράμματος της χώρας, η πραγματοποίησις του οποίου ανετέθη εις αυτήν, και ανακοινοί το ταχύτερον εις τον Υπουργόν της Βιομηχανίας τας υπό του Διοικητικού αυτής Συμβουλίου λαμβανομένας αποφάσεις ως και τας σχετικάς εισηγήσεις του γενικού διευθυντού αυτής. Άρθρ.2.-Δια την άσκησιν της ανωτάτης ταύτης εποπτείας η Δημοσία Επιχείρησις Ηλεκτρισμού προκειμένου περί της εκτελέσεως των έργων: 1.Κοινοποιεί εις τον Υπουργόν Βιομηχανίας πάσαν σύμβασιν ή συμφωνίαν μετά εργολάβων ή υπεργολάβων προς εκτέλεσιν μέρους ή συνόλου των έργων, ως επίσης και τας συγγραφάς υποχρεώσεων, βάσει των οποίων γίνονται η εκτέλεσις των έργων και προμήθεια υλικού και μηχανημάτων. 2.Υποβάλλει εις τον Υπουργόν Βιομηχανίας τους ετησίους αναλυτικούς προϋπολογισμούς των έργων, τας ενδεχομένας υπερβάσεις των προϋπολογισθεισών δαπανών μετά των δικαιολογητικών, ως προς τους λόγους τους προκαλέσαντας τας εν λόγω υπερβάσεις. 3.Υποβάλλει εις τον Υπουργόν Βιομηχανίας τας εκθέσεις της μηνιαίας ταμειακής κινήσεως δια την κατασκευήν των έργων. 4.Τηρεί ενήμερον της προόδου των έργων τον Υπουργόν Βιομηχανίας, υποβάλλουσα μηνιαίας εκθέσεις ως προς την επιτευχθείσαν δι’ έκαστον έργον πρόοδον και το προς τον σκοπόν τούτο χρησιμοποιηθέν κατά κατηγορίας προσωπικόν, αναφέρουσα συνάμα παν μεγαλυτέρας σημασίας γεγονός, όπερ έλαβε χώραν κατά το υπ’ όψιν διάστημα. 5.Υποβάλλει προς ενημέρωσιν εις τον Υπ. Βιομηχανίας τα γενικά σχέδια εκάστου έργου. 6.Ζητεί την κατ’ αρχήν συγκατάθεσιν του Υπ. Βιομηχανίας δια την εκτέλεσιν παντός νέου έργου πέραν των υπό της από 20 Ιουλ. 1950 συμβάσεως μετά του Οίκου EBASCO SERVISES INC προβλεπομένων τοιούτων. Η σχετική αίτησις μετά της περιγραφής του έργου υποβάλλεται δια του ετησίου προϋπολογισμού ή των μεταγενεστέρων τυχόν συμπληρώσεων τούτου. Άρθρ.3.-Προκειμένου περί της εκμεταλλεύσεως των έργων η Δημοσία Επιχείρησις Ηλεκτρισμού: 1)Τηρεί ενήμερον τον Υπουργόν Βιομηχανίας των συνθηκών εκμεταλλεύσεως αυτών, υποβάλλουσα εις αυτόν ανά τριμηνίαν στατιστικάς πληροφορίας ως προς τας συνθήκας εκμεταλλεύσεως (δαπάνας προσωπικού, καυσίμου ύλης, συντηρήσεως, γενικών εξόδων, αποσβέσεων κλπ.). Το ακριβές υπόδειγμα των εν λόγω στατιστικών θέλει καθορισθή υπό του Υπουργού Βιομηχανίας μετά πρότασιν της Δ.Ε.Η. 2)Γνωστοποιεί εις τον Υπουργόν Βιομηχανίας το προσωπικόν αυτής κατά κατηγορίας ως και τας αντιστοίχους αυτού απολαυάς. 3)Αναφέρει αμελλητί εις τον Υπουργόν πάσαν παρουσιαζομένην σημαντικήν βλάβην των εγκαταστάσεων και διαπιστουμένην διαχειριστικήν ανωμαλίαν κατά την εκμετάλλευσιν, γνωρίζουσα συνάμα τα προς αντιμετώπισιν της δημιουργηθείσης καταστάσεως λαμβανόμενα μέτρα. 4)Κοινοποιεί εις τον Υπουργόν Βιομηχανίας τα κατά κατηγορίας καταναλωτών εφαρμοζόμενα εκάστοτε τιμολόγια χονδρικής και λιανικής πωλήσεως ηλεκτρικής ενεργείας. Άρθρ.4.-Ο Υπουργός Βιομηχανίας δύναται να διατάσση αρμόδια κατά την κρίσιν του όργανα να προβαίνωσιν εις επιτόπιον επιθεώρησιν των έργων και εγκατάστασιν της Δ.Ε.Η., ήτις υποχρεούται να παρέχη αμέριστον την συνδρομήν αυτής προς τα εν λόγω όργανα. Άρθρ.5.-Η δια του άρθρ. 24 του Νόμ. 1672 προβλεπομένη προς την Κυβέρνησιν εισήγησις της Δημοσίας Επιχειρήσεως Ηλεκτρισμού όσον αφορά το πρόγραμμα ανασυγκροτήσεως του ενεργειακού τομέως θα γίνεται προς τον Υπουργόν Βιομηχανίας. Άρθρ.6.-Δια παν θέμα μη ειδικώς κατά τα ανωτέρω καθοριζόμενον ισχύουσιν αι βάσει των Νόμ. 1468/1950, 1633/1951 και 1672/1951 κείμεναι διατάξεις. Η ισχύς του παρόντος άρχεται από της δημοσιεύσεως αυτού εις την Εφημερίδα της Κυβερνήσεως.